b'\n_START_ARTICLE_\nEintracht Braunschweig\n_START_PARAGRAPH_\nBraunschweiger Turn- und Sportverein Eintracht von 1895 e.V. ali na kratko Eintracht Braunschweig je nem\xc5\xa1ki nogometni klub iz mesta Braunschweig v Spodnji Sa\xc5\xa1ki. Ustanovljen je bil 15. decembra 1895 in trenutno igra V 2. Bundesligi._NEWLINE_Eintracht Braunschweig je do sredine 80. let 20. stoletja v glavnem igral v 1. Bundesligi, nato pa je izmeni\xc4\x8dno nastopal v 2. in 3. Bundesligi. V zadnjem \xc4\x8dasu je le enkrat nastopal v najmo\xc4\x8dnej\xc5\xa1i nem\xc5\xa1ki ligi, in sicer v sezoni 2013/14, kjer pa je kon\xc4\x8dal kot zadnjeuvr\xc5\xa1\xc4\x8deni. Najve\xc4\x8dji uspehi Eintracht Braunschweiga v doma\xc4\x8dih tekmovanjih je osvojitev naziva nem\xc5\xa1kega prvaka v sezoni 1966/67 ter osvojitev dveh pokalov Pokala Spodnje Sa\xc5\xa1ke (2003/04, 2010/11). Vidnej\xc5\xa1i uspehi pa so \xc5\xa1e: dva naziva podprvaka 2. Bundeslige (1980/81, 2012/13) in naziv prvaka 3. Bundeslige (2010/11). V evropskih tekmovanjih pa je bil Eintracht Braunschweig sedemkrat skupinski zmagovalec Pokala Intertoto (1968, 1970, 1971, 1972, 1975, 1978, 1979)._NEWLINE_Eintracht Braunschweigov doma\xc4\x8di stadion je od leta 1923 Eintracht-Stadion, ki sprejme 24.406 gledalcev. Barvi dresov sta modra in rumena. Nadimek nogometa\xc5\xa1ev je Die L\xc3\xb6wen (Levi)._NEWLINE_Eintracht Braunschweig pa je tudi eden izmed ustanovnih klubov Bundeslige leta 1963.\n_START_SECTION_\nRivalstvo\n_START_PARAGRAPH_\nNajve\xc4\x8dji rival Eintracht Braunschweiga je Hannover 96. Prijateljske odnose pa ima z 1. FC Magdeburgom, SV Waldhof Mannheimom in \xc5\xa1vicarskim klubom FC Baslom.'